《济宁遇周仲瞻黄门夜酌》
明代·程敏政

夜刻知传第几筹，谁宾谁主两淹留。雄谈秪觉风生席，烂醉偏怜月在舟。

客路西东分济水，离歌长短奏凉州。酒中无复惊人句，愧见城南太白楼。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。